S-75/2017

Mál þetta, sem þingfest var og dómtekið fimmtudaginn 4. maí sl., er höfðað með ákæru Héraðssaksóknara þann 27. mars sl., á hendur S-kk-þgf H-kk-þgf K-kk-þgf, til heimilis að Sléttahrauni 26, Hafnarfirði,

„fyrir brot gegn valdstjórninni, með því að hafa í tvígang þriðjudaginn 27. október 2015, er fangaverðir höfðu afskipti af ákærða í fangaklefa í fangelsinu á Litla Hrauni á Eyrabakka, sýnt af sér ólögmæta og refsiverða háttsemi með eftirfarandi hætti;

1. Með því að hrækja í andlitið á fangaverðinum A [sic], í gegnum lúgu á fangaklefa sem ákærði dvaldi í, er A hugðist birta ákærða ákvörðun um vistun í öryggisklefa innan fangelsisins.

Telst þetta varða við 1. mgr. 106. gr. almennra hegningarlaga nr. 19/1940.

2. Með því að hafa beint líflátshótunum að fangavörðum fangelsins [sic], er ákærði sagði við fangavörðinn B, „ég ætla mér að verða hættulegur. Ég ætla að myrða eitthvert ykkar og þú mátt láta það berast“.

Telst þetta varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði mætti við þingfestingu málsins, ásamt S-kk-þgf S. F-kk-þgf hdl., sem skipaður var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði nítján sinnum frá árinu 1993 sætt refsingu, þar af sjö sinnum vegna ofbeldisbrota. Þann 2. desember 1994 var ákærði dæmdur í fjögurra mánaða fangelsi, þar af tvo mánuði skilorðsbundna í tvö ár, fyrir brot gegn 2. mgr. 218. gr. almennra hegningarlaga nr. 19/1940. Þann 22. febrúar 1999 var ákærða gert að sæta fimmtán mánaða fangelsi fyrir brot gegn 2. mgr. 218. gr. almennra hegningarlaga. Þann 4. október 2001 var ákærði dæmdur til að sæta öryggisgæslu samkvæmt 62. gr. almennra hegningarlaga fyrir brot gegn 1. mgr. 106. gr. og 2. mgr. 218. gr. almennra hegningarlaga. Þann 15. júlí 2013, var ákærða gert að sæta fangelsi í tólf mánuði, þar af níu mánuði skilorðsbundið, fyrir brot gegn 2. mgr. 218. gr. almennra hegningarlaga. Þann 26. mars 2015 ákærða með dómi Hæstaréttar gert að sæta tólf mánaða fangelsi fyrir brot gegn 1. mgr. 218. gr. almennra hegningarlaga. Var þá dæmdur upp skilorðshluti fyrrnefnds dóms frá 15. júlí 2013. Þann 5. júní 2015 var ákærða gert að sæta fjögurra ára fangelsi fyrir brot gegn 2. mgr. 218. gr. almennra hegningarlaga. Loks var ákærði þann 7. júlí 2016 dæmdur til að sæta fangelsi í tólf mánuði, fyrir brot gegn 1. mgr. 217. og 1. mgr. 218. gr. almennra hegningarlaga. Brot það sem ákærði er nú sakfelldur fyrir er framið fyrir uppkvaðningu síðastgreinds dóms og verður ákærða því nú dæmdur hegningarauki. Að öðru leyti hefur sakaferill ákærða ekki áhrif við ákvörðun refsingar í máli þessu.

Refsing ákærða er hæfilega ákveðin fangelsi í 90 daga. Að virtum sakaferli ákærða þykja ekki efni til að skilorðsbinda refsingu hans.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem er þóknun skipaðs verjanda hans og er hæfilega ákveðin 168.640 kr. að teknu tilliti til virðisaukaskatts auk ferðakostnaðar verjanda sem nemur 26.400 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, S-kk-nf H-kk-nf K-kk-nf, sæti fangelsi í 90 daga.

Ákærði greiði allan sakarkostnað, 195.040 krónur. Þar af nemur þóknun skipaðs verjanda, S-kk-ef S. F-kk-ef hdl., 168.640 krónur, að teknu tilliti til virðisaukaskatts og ferðakostnaður verjanda 26.400 krónur.

S-kvk-nf I-kvk-nf.